Ucraina acceptă acordul cu SUA privind mineralele, după ce Washingtonul a renunțat la cele mai stricte cerințe, scrie Financial Times
Kievul a convenit cu Washingtonul asupra unui acord privind resursele minerale, care, speră oficialii ucraineni, va îmbunătăți relațiile cu administrația Trump și va deschide calea pentru un angajament de securitate pe termen lung al SUA, scrie Financial Times. Înțelegerea se referă la un fond la care Kievul va participa cu 50% din încasările viitoare din exploatarea resurselor minerale deținute de stat, inclusiv gaz și petrol. Acordul nu spune însă nimic despre garanții de securitate oferite de SUA. Pentru a intra în vigoare, este nevoie de aprobarea parlamentului ucrainean. Volodimir Zelenski ar urma să meargă vineri la Washington, pentru a semna înțelegerea.